बर’ कसारि वेलफेयार अट’नमास काउनसिलनि सायाव राज्य सभानि एमपि बिस्वजित दैमारिया मोनसे खेंफोरथि होयो आरो बै खेंफोरथिफोरा जाबाय दासान्दि बर’ कसारि वेलफेयार अट’नमास काउनसिलखौ लानानै माखासे बर’फोरनि गेजेराव गोनो गोथो जालायनाय आरो बेनि सायाव बायदिसिना दान्थे-बिदान्थे जाबाय थानायखौ सुबुं बिजोंनि गेजेरजों नोजोर गोग्लैबाय थादों । बेनि सायाव बिथाङा रोखायै बेखेवनानै होयो दि आथिखालाव जायफोर बाथ्राफोरखौ लानानै डब्लिउपिटि एण्ड बिसि बिफाननि मन्थ्रि सन्दन ब्रह्म आरो गुबुन-गुबुन दैदेनगिरिफोरा बुंदों बेयो बिदि नङा । आथिखालाव दैमारीआ गावनो बर’ कसारि वेलफेयार अट’नमास काउनसिल दाफुंनायनि खामानिफोराव इउबिपिअ’ आरो आसाम सोरखारजों दंफायो । दानि अर्डिनेन्स होनो गोनां जा ड्राफ्ट, बेखौ थांनाय 7 अक्टबरनि केबिनेटाव पास खालामनाय जादों । बेयावहाय डब्लिउपिटि एण्ड बिसि बिफाननि मन्थ्रिया बुंनाय बादियै सनितपुर आरो बिस्वनाथ जिल्लाया बर’ कसारि वेलफेयार अट’नमास काउनसिलाव हाबफानायनि जेबो बाथ्रा गैया । बेराफार्सेथिं बिपिएफनि माखासे दैदेनगिरिया बुंनाय बादि बे काउनसिलाव गामि सोनायनि बेलायाव दानि मोन द’था अट’नमास काउनसिल मिसिं, टिवा, राभा-हासं अट’नमास काउनसिल बायदि बायदिफोरनिफ्राय एनअ’सि लानांगोन होननाया सैथो नङा । केबिनेटा रोखायै बे बाथ्रानि सायाव बिथोन होखानाय दं दि बर’ कसारि वेलफेयार अट’नमास काउनसिलाव सनितपुर आरो बिस्वनाथ जिल्लाखौ सोनाय जानाय नङा आरो बेखौ सोनांगौब्ला केबिनेट थिरांथा लानानैसो सोनो हागोन । बर’ कसारि वेलफेयार अट’नमास काउनसिलाव बर’ एबा गुबुन-गुबुन ट्राइबेल हारिखौ सोनायनि बेलायाव बेयो जुदि थाखानाय काउनसिलनि सिङावब्ला बेफोरखौ बिसोरजों गिबियाव सावरायग्रोना सोनाय जागोन । बे आयेन बिफाना अर्डिनेन्सनि थाखाय हरनाय ड्राफ्टखौ गिबि मन्थ्रिनि गनायथि लानांगोन । बेनिफ्राय मिथिनो मोननाय जायो दि, जायफोरखौ लानानै दा बर’नि गेजेराव गुबैयै सनितपुर आरो बिस्वनाथ जिल्लायाव जायफोर गावजों गावनि बेलायाव दान्थे-बिदान्थे आरो नांलाय खमलाय जानो नागिरदों बेयावहाय बे बादि साननांगौ जेबो गैलिया । बे केबिनेट थांखिनि गेजेरजों रोखा जाबायदि, आथिखालाव सनितपुर आरो बिस्वनाथ जिल्लाया बर’ कसारि वेलफेयार अट’नमास काउनसिलाव हाबनाय नंला । जुदि माबा जाहोनाव इउनाव बिटिआराव सोखांनायनि उनावबो एंगारहायै जाहोनाव मोनफा मोननै गामि थालाङोब्ला बेखौ आसाम केबिनेटाव थांखि लानानै बर’ कसारि वेलफेयार अट’नमास काउनसिलाव सोहैफिननो हागोन । बर’ कसारि वेलफेयार अट’नमास काउनसिलाव सनितपुर आरो बिस्वनाथ जिल्लाखौ सोनायनि गोहोआ दा सोरबा आफाद, सोरबा मन्थ्रि एबा डब्लिउपिटि एण्ड बिसि बिफानहा गैलिया । जुदि बेनि सायाव थांखि लानांगौब्ला आसाम सोरखारनि केबिनेटासो हासिगोन ।